Document ID: 32004D0336

Απόφαση της Επιτροπής
της 31ης Μαρτίου 2004
για την έγκριση της τοποθέτησης στην αγορά κίτρινων λιπαρών ουσιών για επάλειψη, χυμών φρούτων με βάση το γάλα, προϊόντων τύπου γιαουρτιού και προϊόντων τύπου τυριού, στα οποία έχουν προστεθεί φυτοστερόλες/φυτοστανόλες ως νέα τρόφιμα ή νέα συστατικά τροφίμων δυνάμει του κανονισμού (EΚ) αριθ. 258/97 του Ευρωπαϊκού Κοινοβουλίου και του Συμβουλίου
[κοινοποιηθείσα υπό τον αριθμό Ε(2004) 1246]
(Το κείμενο στη φινλανδική γλώσσα είναι το μόνο αυθεντικό)
(2004/336/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη,
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου, της 27ης Ιανουαρίου 1997, σχετικά με τα νέα τρόφιμα και τα νέα συστατικά τροφίμων(1) και ιδίως το άρθρο 7,
Εκτιμώντας τα ακόλουθα:
(1) Στις 15 Μαου 2001 η Teriaka Ltd υπέβαλε αίτηση στις αρμόδιες αρχές της Φινλανδίας για την τοποθέτηση στην αγορά φυτοστερολών ως νέων συστατικών τροφίμων.
(2) Στις 31 Αυγούστου οι αρμόδιες αρχές της Φινλανδίας εξέδωσαν την αρχική τους έκθεση αξιολόγησης.
(3) Στην αρχική του έκθεση αξιολόγησης ο αρμόδιος φινλανδικός φορέας για την αξιολόγηση των τροφίμων κατέληξε στο συμπέρασμα ότι οι φυτοστερόλες/φυτοστανόλες είναι ασφαλείς για κατανάλωση από τον άνθρωπο.
(4) Η Επιτροπή διαβίβασε την αρχική έκθεση αξιολόγησης σε όλα τα κράτη μέλη στις 15 Οκτωβρίου 2001.
(5) Εντός της προθεσμίας των 60 ημερών που καθορίζεται στο άρθρο 6 παράγραφος 4 του κανονισμού, προβλήθηκαν αιτιολογημένες αντιρρήσεις για την εμπορία του προϊόντος σύμφωνα με την εν λόγω διάταξη.
(6) Η επιστημονική επιτροπή τροφίμων (SCF) στη γνώμη της "(γενική άποψη των μακροπρόθεσμων αποτελεσμάτων της πρόσληψης υψηλών επιπέδων φυτοστερολών από πολλές διαιτητικές πηγές, εφιστώντας ιδιαίτερα την προσοχή στα αποτελέσματα για το βήτα-καροτένιο)", στις 26 Σεπτεμβρίου 2002, υπέδειξε ότι δεν υπάρχουν ενδείξεις για επιπλέον όφελος από την πρόσληψη άνω των 3 gr ανά ημέρα και ότι η υψηλή πρόσληψη μπορεί να προκαλέσει ανεπιθύμητα αποτελέσματα, επομένως θα ήταν ενδεδειγμένο να αποφεύγεται η πρόσληψη άνω των 3 gr φυτικών στερολών ανά ημέρα. Επιπλέον, η SCF, στη γνώμη της σχετικά με αιτήσεις για έγκριση διαφόρων τροφίμων εμπλουτισμένων με φυτικές στερόλες στις 5 Μαρτίου 2003, κατέληξε στο συμπέρασμα ότι η προσθήκη φυτοστερολών είναι ασφαλής, εφόσον η ημερήσια κατανάλωση δεν υπερβαίνει τα 3 gr.
(7) Ο κανονισμός (EΚ) αριθ. 608/2004 της Επιτροπής, της 31ης Μαρτίου 2004, για τη σήμανση των τροφίμων και των συστατικών τροφίμων με προσθήκη φυτοστερολών, φυτοστερολεστέρων, φυτοστανολών ή φυτοστανολεστέρων(2), εξασφαλίζει ότι οι καταναλωτές λαμβάνουν τις αναγκαίες πληροφορίες ώστε να αποφεύγουν την υπερβολική λήψη συμπληρωματικών φυτοστερολών.
(8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα τρόφιμα και τα συστατικά τροφίμων που περιγράφονται στο παράρτημα 1 στα οποία έχουν προστεθεί φυτοστερόλες/φυτοστανόλες όπως καθορίζεται στο παράρτημα 2, στο εξής αποκαλούμενα "προϊόντα", μπορούν να τοποθετούνται στην αγορά της Κοινότητας.
Άρθρο 2
Τα προϊόντα παρουσιάζονται κατά τρόπον ώστε να μπορούν να χωριστούν εύκολα σε μερίδες, οι οποίες περιέχουν κατ' ανώτατο όριο είτε 3 gr (στην περίπτωση μιας μερίδας την ημέρα) είτε 1 gr (σε περίπτωση τριών μερίδων την ημέρα) πρόσθετων φυτοστερολών/φυτοστανολών.
Η ποσότητα φυτοστερολών/φυτοστανολών που έχει προστεθεί σε περιέκτη ποτών δεν υπερβαίνει τα 3 gr.
Άρθρο 3
Η παρούσα απόφαση απευθύνεται στην Teriaka Ltd, Siirakuja 3, 01490 Vantaa.
Βρυξέλλες, 31 Μαρτίου 2004.

Labels: 0
3
17